INFORMATĪVAIS ZIŅOJUMS

**Par Latvijas un Krievijas kopīgās demarkācijas komisijas darba un tās lēmumu īstenošanas finansējumu**

Saskaņā ar Ministru kabineta 2011.gada 28.marta rīkojuma Nr.128 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem” un turpmāko budžeta plānošanu” 4. un 5. punktā minēto, Ārlietu ministrija sadarbībā ar Aizsardzības ministriju, Iekšlietu ministriju un Tieslietu ministriju ir precizējusi Latvijas un Krievijas valsts robežas kopīgās demarkācijas komisijas darbu veikšanai nepieciešamo līdzekļu apjomu un grafiku.

Kopš 2014. gada 19. novembrī Ministru kabinetā izskatītā Informatīvā ziņojuma „Par Latvijas un Krievijas kopīgās demarkācijas komisijas darba un tās lēmumu īstenošanas finansējumu” ir notikušas četras Latvijas un Krievijas kopīgās demarkācijas komisijas (turpmāk – Komisija) sēdes, kopā no 2009. gada līdz 2015. gada jūlijam ir notikušas divdesmit četras sēdes. Regulāri tiekas Komisijas ietvaros izveidotās Robežzīmju izvietošanas un Ģeodēzijas un kartogrāfijas jautājumu darba grupas. Demarkācijas komisija XXI sēdē 2014. gada 18. decembrī apstiprināja Demarkācijas darbu plānu 2015. gadam un ar to puses vienojās, ka lauka darbi tiks pabeigti 2015. gadā. Līdz ar to Demarkācijas gala dokumentus plānots sagatavot 2016.gadā. Iepriekšējā Informatīvajā ziņojumā par Latvijas un Krievijas kopīgās demarkācijas komisijas darba un tās lēmumu īstenošanas finansējumu tika ziņots, ka visas plānotās 645 robežzīmes ir izvietotas. Šī gada 10. jūlijā tika pabeigta visu izvietoto zīmju numerācija un noteiktas to precīzas atrašanās koordinātas.

Vietās, kur ir sakārtoti nekustamo īpašumu jautājumi, 2015. gadā gan Latvijas, gan Krievijas puses veic kopīgās robežjoslas attīrīšanas darbus. Latvijas puse 2015.gada jūnijā no plānotā apauguma bija attīrījusi 53,6%. Komisijas darba grupas veicot Latvijas-Krievijas valsts robežas apsekošanu no apauguma attīrītajos robežas posmos, konstatēja, ka atsevišķās vietās nav nodrošināta redzamība no vienas robežzīmes līdz nākamajai un līdz ar to ir nepieciešams veikt papildu darbus – vienas robežzīmes pārvietošanu, papildu robežzīmes izvietošanu, divu vēruma zīmju izvietošanu Zanoginas purvā, atsevišķos posmos reljefa izlīdzināšanu. Papildus darbi saistīti arī ar atsevišķu inženiertehnisko objektu demontāžu uz robežas, piemēram, 2015. gada maijā tika demontēts vecais dzelzceļa tilts pāri Ludonkas upei. Lai nodrošinātu tehnikas piekļuvi, bija nepieciešams veikt robežzīmes demontāžu un atpakaļ izvietošanu. Pēc visu lauka darbu veikšanas, būs iespējams noteikt vai ir nepieciešams veikt papildus darbus. Ja tiks konstatēta šādu darbu nepieciešamība, tad tie būs jāveic arī 2016. gadā.

Robežjoslas attīrīšanas process tiešā veidā ir saistīts ar nekustamo īpašumu atpirkšanu robežjoslā un ar to saistīto procesu veikšanu, kas ietver atpērkamo zemes vienību kadastrālo uzmērīšanu, nekustamo īpašumu un kompensāciju zaudējumu apmēra noteikšanu un Ministru kabineta lēmumu projektu sagatavošanu.

Ņemot vērā, ka Komisijas darbs turpināsies arī 2016. gadā, iesaistīto institūciju pārstāvjiem būs nepieciešams piedalīties Komisijas sēdēs. Ar mērķi nodrošināt ar Ministru kabineta 2009. gada 7. oktobra rīkojumu Nr. 675 „Par pārstāvju norīkošanu Latvijas un Krievijas kopīgajā demarkācijas komisijā” apstiprinātā demarkācijas komisijas locekļa ierašanos uz Komisijas sēdēm, kā arī tās darba grupu sanāksmēm Valsts zemes dienestam 2016. gadā papildu ir nepieciešami līdzekļi 7207 *euro* apmērā. (*Pielikums Nr.1 – Valsts zemes dienesta precizētā izdevumu tāme Latvijas-Krievijas robežas demarkācijas darbiem 2015.-2016. gadam).*

Atbilstoši Komisijas XXI sēdē apstiprinātajam 2015. gada demarkācijas darbu plānam, kā arī ņemot vērā tālāko darbu plānojumu, tai skaitā iespējamos darbu veidus Latvijas Ģeotelpiskās informācijas aģentūrai 2016.gadā, Aizsardzības ministrija ir precizējusi nepieciešamo finansējumu 2015.-2016.gadam. Ņemot vērā, ka 2014. gadā objektīvu apstākļu dēļ aizkavējās robežas sakārtošanai paredzētie darbi (robežstabu izvietošana, stigu ciršana, caurteku ierīkošana, u.c.), tad iepriekšplānotie un papildus darbi, t.sk. kartogrāfiskās informācijas sagatavošana, vēruma robežzīmju papildus elementu uzstādīšana, koordinēšanas darbi un demarkācijas noslēguma dokumentu sagatavošanas darbi būs jāveic 2015.gadā un 2016. gadā. Veicot aprēķinus, finansējuma pieprasījumam 2016. gadam Latvijas Ģeotelpiskās informācijas aģentūra iekļāva daļu no 2014. gadā neizlietotā finansējuma 25 032 *euro* apmērā.

*(Pielikums Nr.2 – Aizsardzības ministrijas Latvijas un Krievijas kopīgās robežas demarkācijas darbu izpildes precizēts izdevumu plānojums 2015.-2016.gadam).*

Iekšlietu ministrija ir informējusi, ka, lai nodrošinātu ar Ministru kabineta 2009. gada 7. oktobra rīkojumu Nr. 675 „Par pārstāvju norīkošanu Latvijas un Krievijas kopīgajā demarkācijas komisijā” apstiprināto demarkācijas komisijas locekļu ierašanos uz Komisijas sēdēm, kā arī tās darba grupu sanāksmēm, Valsts robežsardzei un Nodrošinājuma valsts aģentūrai 2016. gadā papildus ir nepieciešami līdzekļi attiecīgi 21 015 *euro* un 22 690 *euro* apmērā.

Valsts robežsardze iepirkuma “Valsts robežsardzes joslas infrastruktūras gar Latvijas Republikas un Krievijas Federācijas robežu izbūve” (iepirkuma identifikācijas numurs – IeM NVA 2013/39) rezultātā plāno slēgt vispārīgo vienošanos par valsts robežas joslas infrastruktūras izbūvi gar Latvijas Republikas un Krievijas Federācijas robežu, tādejādi 2015. gadā piešķirtais valsts budžeta finansējums tiks apgūts pilnā apjomā (579 780 *euro*). Saskaņā ar Nodrošinājuma valsts aģentūras un ar sabiedrību ar ierobežotu atbildību “Pk 19+93” 2011. gada 9. septembrī noslēgto iepirkuma līgumu IeM NVA 2011/184 “Par Latvijas Republikas un Krievijas Federācijas valsts robežas demarkāciju” un ar sabiedrību ar ierobežotu atbildību “MikroKods” 2012. gada 6. augustā noslēgto iepirkuma līgumu IeM NVA 2012/165 “Par Latvijas-Krievijas valsts robežas joslas uzmērīšanu, robežas joslā ietilpstošo privātpersonām un juridiskajām personām piederošo nekustamo īpašumu atsavināšanu, dokumentu izstrādi” tiek veikti demarkācijas darbi un nostiprinātas zemes īpašumtiesības. Pēc šo līgumu izpildes tiks turpināta valsts robežas joslas ierīkošana, līdz ar to nepieciešams pārcelt daļu no 2017. gadā paredzētajiem līdzekļiem robežjoslas ierīkošanai (budžeta programma 10.00.00 „Valsts robežsardzes darbība”) – 1 057 472 *euro* apmērā.

Lai Valsts robežsardze saskaņā ar Latvijas Republikas normatīvajiem aktiem nodrošinātu maksimāli efektīvu valsts robežas apsardzi, jautājums par robežas joslas sakārtošanu ir vērtējams kā prioritārs.

(*Pielikums Nr.3 – Iekšlietu ministrijas sagatavotā tāme Par Latvijas un Krievijas kopīgās demarkācijas komisijas darba un tās lēmumu īstenošanas finansējumu*)

Ārlietu ministrs E.Rinkēvičs

Vīza: Valsts sekretārs A.Pildegovičs

16.07.2015 13:29

869

K.Svilāns,

67016158, kaspars.svilans@mfa.gov.lv

I.Birkhāne,

67016291, ilvija.birkhane@mfa.gov.lv